Pawoł Erich Krawc

**Pawoł Erich Krawc** ( *Paul Erich Schneider*; * 11. měrca 1907 w Bóšicach; † 30. měrca 1995 w Budyšinje) bě serbski pedagoga, ludowědnik a domiznowědnik.

## Žiwjenje
Narodźi so jako najmłódše ze sydom dźěći Bóšćanskeho ćěsle a pozdźišeho fabrikoweho dźěłaćerja Jakuba Krawca a jeho žony Christiany a wotrosće najprjedy w Bóšicach a pozdźišo na Židowje, hdźež chodźeše tež do ludoweje šule. Krawc wopytowaše wot 1920 do 1927 Krajnostawski wučerski seminar w Budyšinje, hdźež bě čłon towarstwa serbskich seminaristow „Swoboda“, a nastupi 1927 swoje prěnje wučerske městno we Worcynje. W samsnym lěće zastupi do Maćicy Serbskeje. Po studiju pedagogiki w Drježdźanach wot 1930 do 1933, hromadźe z Pawołom Nowotnym, běše potom hač do wudyrjenja Druheje swětoweje wójny z wučerjom w Poršicach. W swojim eksamenskim dźěle, kotrež so połsta lět pozdźišo w Lětopisu wozjewi, zaběraše so Krawc z drjewjanymi narownymi křižemi na kěrchowach sewjerneje Hornjeje Łužicy.

We wójnje bu jako infanterist w Ruskej zranjeny a pozdźišo w sewjernej Italskej zasadźeny. Po kóncu nacionalsocializma a nawróće z ameriskeje wójnskeje jatby w Bozenje bě wot 1947 wědomostny sobudźěłaćer, najprjedy pola Domowiny a pozdźišo při Instituće za serbski ludospyt. Nimo toho bě awtor někotrych šulskich knihow a wudawaćel časopisa *[[Serbska šula]]* kaž tež (wot 1947 do 1956) serbskeje wottorhanskeje protyki *Moja domizna*. W Ludowym nakładnistwje Domowina wuda serbske bajki a powěsće. Jako docent při Serbskim wučerskim wustawje staraše so wot 1953 a 1979 wo wukubłanje serbskich wučerjow, předewšěm w metodice a ludowědźe.

## Spisy
### Pedagogiske
* *Sorbische Volkskunde: Vorschläge für einen Grundplan für sorbische Volkskunde an den Volkshochschulen des zweisprachigen Gebietes der Lausitz.* Serbska ludowa uniwersita, Budyšin 1953.
* *Što radosć rjeńšu dawa hač dróhu pućować…: Dźěłajmy-spěwajmy-pućujmy.* W: *Serbska šula.* Lětnik 7, Volk und Wissen, Berlin 1954.
**Wučbnica zemjepisa.* LND, Budyšin, tam:
** *Za 8. šulski lětnik, Amerika.* 1960.
** *Šulski lětnik 8, Zapadna Azija, Afrika, Awstralija, Oceaniska, Polarnej wobwodaj.* 1961.
*z Karl-Heinzom Müllerom: *Behandlung der Stoffgebiete unter Berücksichtigung des gemeinsamen Lebens und Schaffens von Deutschen und Sorben im zweisprachigen Gebiet.* W: *Hinweise zum präzisierten Lehrplan für den heimatkundlichen Deutschunterricht.* Deutsches Pädagogisches Zentralinstitut, Berlin 1967–1968.
** *Klasse 2.* 1967
** *Klasse 3.* 1967
** *Klasse 4.* 1968
** 1970, nowoćišć w: *Schriftenreihe für Lehrer und Erzieher im zweisprachigen Gebiet.* Zešiwk 3, LND, Budyšin 1970.

### Ludowědne
* z Lotarom Balkom: *Die Tracht der Sorben um Hoyerswerda.* LND, Budyšin 1959, 1983. (němsce a serbsce) – 3. zwjazk w rjedźe *Sorbische Volkstrachten*, wudatym wot Instituta za serbski ludospyt
* *Das Holzgrabkreuz in der sächsischen Oberlausitz.* W: Lětopis C 1983, str. 3–37.

### Powěsće
* *Sorbische Sagen: Eine Auswahl für Kinder.* LND, Budyšin 1960.
** *Serbske powěsći: Z pokłada serbskich bajow.* LND, Budyšin 1959 (2. nakład 2003, ISBN 3-7420-1936-8)
* *Sagen der Lausitz.* Rozšěrjene nowowudaće, LND, Budyšin 1962. (14. nakład 2006, ISBN 3-7420-0702-5)
* *Sagen aus Heide und Spreewald.* LND, Budyšin 1970. (8. nakład 2007, ISBN 978-3-7420-0079-8)

## Literatura
* Hanka Fascyna, Gizela Brukowa: *Spominanje na Ericha Krawca.* W: Rozhledźe 45 (1995) 5, str. 195sl.
* Jurij Nuk-Wutołčanski: *Na wopominanje: Ludowědnik Erich Krawc.* W: Rozhledźe 6/2020, str. 35sl.

## Wotkazaj
* 
*